UDAVSKÉ. Jedno z veľkých prekvapení uplynulého víkendu VI. ligy (skupina Vihorlatsko-Dukelská) sa udialo na radvanskom trávniku.
Domáci cez polčasovú prestávku mohli byť spokojní, viedli 2:0, ale dva rýchle góly (za tri minúty) po hodine hry napokon dospeli k deľbe bodov. Futbalisti od Udavy si však zisk bodu užili iba päť dní.
Úradná správa VsFZ číslo 56 v sekcii komisií zmenila dianie na trávniku. Stretnutie Radvaň n/L. - Udavské bolo kontumované na 3:0 v prospech domácich za štart hráča hostí v treste (J. Vološin).
Samotný hráč potom od "disciplinárky" dostal 4-zápasový dištanc štartu, pričom trest zastavenia funkcií padol aj na kapitána a vedúceho mužstva OŠK Udavské.
"Čo k tomu povedať. Mňa ako trénera potešilo, že sme doma zdolali Breznicu, remizovali v Radvani, proti mužstvám, ktoré bojujú o postup, sme obstáli viac ako so cťou. Verdikt zväzu sa opiera o žlté karty, neviem to presne povedať, som pri mužstve iba od jari," konštatoval Jaroslav Varchola.
Víťazná náplasť
Zverencov Jaroslava Varcholu čaká zajtra domáce vystúpenie, privítajú Bystré.
"Máme informácie, že súper sa počas zimnej prestávky posilnil, my naopak kompletní nebudeme, takže očakávam ťažký zápas. Bolo by však dobré zalepiť nepríjemnú piatkovú informáciu zajtra víťaznou náplasťou," dodal tréner OŠK Udavské. Výkop stretnutia pri Udave je zajtra o 16. hodine.